b"\n_START_ARTICLE_\nAggersborg\n_START_PARAGRAPH_\nAggersborg er Danmarks st\xc3\xb8rste vikingeborg. Aggersborg ligger i Han Herred, ved Aggersund p\xc3\xa5 nordsiden af Limfjorden._NEWLINE_Borgen har en indre diameter p\xc3\xa5 240 meter, og hele anl\xc3\xa6gget er langs voldgravens yderkant 288 meter bredt. Mellem volden og graven var et ca 8 meter bredt plant stykke. Graven var ca. 1,3 meter dyb, mens volden var ca. 4 meter h\xc3\xb8j. Volden var bygget af jord og t\xc3\xb8rv, afstivet og bekl\xc3\xa6dt med egetr\xc3\xa6. \xc3\x98verst var der et brystv\xc3\xa6rn af tr\xc3\xa6. Den nuv\xc3\xa6rende vold er lavere end den oprindelige, den er opf\xc3\xb8rt i begyndelsen af 1990'erne, og den markerer blot, hvor det oprindelige anl\xc3\xa6g l\xc3\xa5. De fire hovedgader g\xc3\xa5r, som ved alle de andre trelleborge, fra centrum af borgen og ud mod hvert sit verdenshj\xc3\xb8rne. De er f\xc3\xb8rt gennem volden som tunneler for ikke at sv\xc3\xa6kke forsvaret af borgen. I hver fjerdedel af cirklen, hvor husene l\xc3\xa5, l\xc3\xb8b flere sm\xc3\xa5 tv\xc3\xa6rgader._NEWLINE_Anl\xc3\xa6gget er sv\xc3\xa6rt at datere, da der under det ligger en landsby med grubehuse og langhuse fra germansk jernalder. Men det er formentlig bygget nogenlunde samtidig med de andre trelleborge \xe2\x80\x93 h\xc3\xb8jst sandsynligt omkring \xc3\xa5r 980 da Harald Bl\xc3\xa5tand og/eller Svend Tvesk\xc3\xa6g regerede landet. Borgen er bygget i l\xc3\xb8bet af 1 \xe2\x80\x93 2 \xc3\xa5r og har kun v\xc3\xa6ret anvendt i omkring 5 \xe2\x80\x93 20 \xc3\xa5r._NEWLINE_Med de 48 langhuse antages det, at der har v\xc3\xa6ret plads til op mod 5000 mand. Husene ligger med tolv langhuse i hver fjerdedel af cirklen. De er alle orienteret i retningen nord/syd eller \xc3\xb8st/vest. Af de oprindelige tr\xc3\xa6huse er kun stolpehullerne tilbage. Deres indbyrdes placering, h\xc3\xa6ldning og dimensioner samt viden om husenes udformning fra Cammin-skrinet, et husformet relikvieskrin, og husformede gravsten fra England, har givet viden til opf\xc3\xb8relsen af en rekonstruktion af trelleborgenes huse. Husenes konstruktion kaldes bulkonstruktion. Rekonstruktionen ligger ved Fyrkat. Husene havde buede tagrygge og buede langsider som et skib. De var 32,5 meter lange og 8,5 meter brede. De var opdelt i en lang midterhal p\xc3\xa5 19,5 meters l\xc3\xa6ngde med mindre rum i gavlene. Til opf\xc3\xb8relse af et enkelt af husene ved Aggersborg kr\xc3\xa6vedes 66 store egetr\xc3\xa6er. Til hele bebyggelsen med tr\xc3\xa6konstruktionen i voldene og tr\xc3\xa6 til husene har der v\xc3\xa6ret brugt omkring 5000 store egetr\xc3\xa6er._NEWLINE_Fra udgravningen af anl\xc3\xa6gget er fundet mange oldsager. Mange importerede luksusvarer er fundet \xe2\x80\x93 f.eks. fandtes der i det st\xc3\xb8rste hus perler af bjergkrystal og stumper af glaskander. I et stolpehul l\xc3\xa5 en sammenklemt guldarmring, det st\xc3\xb8rste guldfund i Danmark efter guldhornene. Guldarmringen er kopieret og kan ses p\xc3\xa5 museet ved anl\xc3\xa6gget._NEWLINE_Aggersborgs beliggenhed \xe2\x80\x93 beskyttet og dog let tilg\xc3\xa6ngeligt med skib \xe2\x80\x93 skal ses i lyset af, at Limfjorden p\xc3\xa5 borgens tid var \xc3\xa5ben for sejlads i tre retninger: vest, \xc3\xb8st som i dag, men dengang ogs\xc3\xa5 mod nord gennem Sl\xc3\xb8jen. Muligvis har man m\xc3\xa5ttet tr\xc3\xa6kke skibene forbi L\xc3\xb8gst\xc3\xb8rgrunde. Desuden l\xc3\xa5 Aggersborg ved en af den \xc3\xa6ldgamle h\xc3\xa6rvejs tre passager over Limfjorden (der var ogs\xc3\xa5 overgange ved Staun nord for Farstrup og en anden ved Lindholm H\xc3\xb8je i Aalborg-forstaden, N\xc3\xb8rresundby)._NEWLINE_Aggersborg ligger alts\xc3\xa5 strategisk us\xc3\xa6dvanligt godt placeret i et trafikknudepunkt, b\xc3\xa5de for \xc3\xb8st-vest og nord-sydg\xc3\xa5ende trafik. Men der er stadig uvished om, om Aggersborg var et magtcenter til kontrol af handel og interne stridigheder eller det var en kaserne/tr\xc3\xa6ningslejr i forbindelse med Svend Tvesk\xc3\xa6gs plyndringstogter til bl.a. England."